Diari Oficial de la Generalitat Valenciana


Sumari del DOGV 8585, del 05-07-2019 (2019/6800)

ORDRE 2/2019, de 2 de juliol, de la Conselleria d'Educació, Cultura i Esport, per la qual es creen les zones territorials d'actuació dels centres públics específics de formació de persones adultes i s'estableix la composició per unitats dels centres de titularitat de la Generalitat i de les seues extensions.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/07/02/2/dof/vci/html**

### Dades del document

Número de DOGV
:   8585

Data del DOGV
:   05-07-2019

Secció del DOGV
:   I. DISPOSICIONS GENERALS

Número del document
:   2019/6800


Data del document
:   02-07-2019

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * planificació educativa
    * legislació
    * legislació escolar
    * centre d'ensenyament
    * educació d'adults
    * organització de l'ensenyament
    * personal docent
    * ensenyament obert

ORDRE 2/2019, de 2 de juliol, de la Conselleria d'Educació, Cultura i Esport, per la qual es creen les zones territorials d'actuació dels centres públics específics de formació de persones adultes i s'estableix la composició per unitats dels centres de titularitat de la Generalitat i de les seues extensions. [2019/6800]  
PREÀMBUL  
  
La Llei orgànica 2/2006, de 3 de maig, d'Educació, modificada parcialment per la Llei orgànica 8/2013, de 9 de desembre, per a la millora de la qualitat educativa, en el capítol IX, estableix els objectius i principis de la formació de persones adultes, la seua organització, l'oferta formativa per a l'accés de les persones adultes als ensenyaments obligatoris i postobligatoris i la previsió de centres per a la seua impartició.  
  
La Llei 1/1995, de 20 de gener, de la Generalitat Valenciana, de formació de les persones adultes, estableix el sistema de la formació de persones adultes a la Comunitat Valenciana, de manera que en l'article tercer determina la finalitat i l'objectiu d'aquesta etapa educativa i en l'article cinqué especifica els programes formatius que articulen la formació de persones adultes. Per la seua banda, l'article dotzé distingeix la tipologia de centres que tenen com a objectiu la formació de les persones adultes, entre els quals els centres públics específics, mentre que els apartats 1 i 3 de l'article tretzé prescriuen que els programes d'alfabetització i els destinats a adquirir i actualitzar la formació bàsica, fins a l'obtenció del títol de Graduat en Educació Secundària, així com la resta de programes de la formació de persones adultes previstos en l'article cinqué s'han d'impartir amb caràcter general en centres específics de formació de persones adultes.  
  
El Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de formació de les persones adultes, i s'estableix el currículum dels programes d'alfabetització i programes per a adquirir i actualitzar la formació bàsica de les persones adultes fins a l'obtenció del títol de graduat en Educació Secundària, en la Comunitat Valenciana, determina els programes i el currículum de la formació de persones adultes.  
L'Ordre de 14 de juny de 2000, de la Conselleria de Cultura i Educació, per la qual es regula la implantació dels programes formatius dirigits a la formació de persones adultes establits en els annexos I i III del Decret 220/1999, de 23 de novembre, del Govern Valencià, i per la qual es dicten instruccions per a l'organització i el funcionament dels centres públics de formació de persones adultes de la Comunitat Valenciana, en els seus annexos I.A, I.B i II determina la relació de centres públics de formació de persones adultes de titularitat de la Generalitat que implanten els programes formatius dels cicles I i II de la formació bàsica de les persones adultes i determinats programes formatius de l'annex III del Decret 220/1999.  
Pel que fa a la concreció d'unitats dels centres públics de formació de persones adultes de titularitat de la Generalitat, la conselleria competent en matèria d'educació des del moment de la implantació d'aquesta etapa educativa ha promulgat diferents normatives per a determinar el nombre d'unitats, entre les quals, el Decret 39/1990, de 26 de febrer, del Consell de la Generalitat Valenciana, pel qual es creen centres públics d'educació permanent d'adults a la Comunitat Valenciana; i l'Ordre de 7 de maig de 1990, de la Conselleria de Cultura, Educació i Ciència, per la qual es modifiquen i es posen en funcionament, a partir del curs 1990-1991, centres públics d'educació permanent d'adults a la Comunitat Valenciana.  
La generalització als centres públics de formació de persones adultes de titularitat de la Generalitat dels ensenyaments corresponents als cicles I i II de la formació bàsica de les persones adultes que condueixen a l'obtenció del títol de Graduat en Educació Secundària i la necessitat consegüent de crear les unitats del segon nivell del cicle II per a atendre aquest nou nivell educatiu va comportar la promulgació de l'Ordre de 13 de juliol de 2005, de la Conselleria de Cultura, Educació i Esport, per la qual es modifica la composició per unitats dels centres públics de formació de persones adultes de titularitat de la Generalitat Valenciana.  
  
El procés de reestructuració i creació de nous centres públics de formació de titularitat de la Generalitat està legislat en normatives diferents, com ara el Decret 13/2004, de 6 de febrer, del Consell de la Generalitat, pel qual creen diversos centres públics de formació de persones adultes; l'Ordre de 23 d'abril de 2004, de la Conselleria de Cultura, Educació i Esport, per la qual es posen en funcionament determinats centres públics, de formació de persones adultes, de nova creació, a les localitats de Torrevieja, Xàbia, Benicarló i Villar del Arzobispo; el Decret 14/2004, de 6 de febrer, del Consell de la Generalitat, pel qual es creen centres públics de formació de persones adultes a les institucions penitenciàries de la Comunitat Valenciana; l'Ordre de 22 d'abril de 2004, de la Conselleria de Cultura, Educació i Esport, per la qual es disposa el funcionament dels centres públics de formació de persones adultes ubicats en els establiments penitenciaris de la Comunitat Valenciana; el Decret 192/2006, de 22 de desembre, i el Decret 63/2016, de 27 de maig, del Consell, pels quals es creen centres públics de formació de persones adultes en els establiments penitenciaris de Villena i d'Albocàsser respectivament; i l'Ordre de 8 de gener de 2007, de la Conselleria de Cultura, Educació i Esport, per la qual es disposa el funcionament del Centre Públic de Formació de Persones Adultes La Atalaya de l'establiment penitenciari de Villena, i la Resolució de 6 de juny de 2016, de la Conselleria d'Educació, Investigació, Cultura i Esport, per la qual es disposa el funcionament del Centre Públic de Formació de Persones Adultes El Pla del Puig d'Albocàsser.  
  
En l'elaboració d'aquesta ordre s'ha tingut en compte allò que estableix l'article 129 de la Llei 39/2015, d'1 d'octubre, del procediment administratiu comú de les administracions públiques. En aquest sentit, aquesta norma resulta necessària per a actualitzar i adaptar a la situació actual l'Ordre de 13 de juliol de 2005, de la Conselleria de Cultura, Educació i Esport, per la qual es modifica la composició per unitats dels centres públics específics de formació de persones adultes de titularitat de la Generalitat Valenciana. A més, l'establiment de les zones territorials de coordinació i la nova proposta d'unitats d'escolarització dels centres de titularitat de la Generalitat són dos elements que contribueixen de manera eficaç a la millora de la qualitat educativa en la formació de persones adultes, amb la qual cosa es compleix el principi d'eficàcia. Quant als principis d'eficiència i proporcionalitat, queden suficientment acreditats pel fet que la nova proposta d'unitats no implica increment de la despesa pública, atés que es manté l'equilibri entre unitats de les etapes del primer i del segon cicle de la formació de persones adultes. D'altra banda, el fet que amb aquesta nova proposta normativa s'actualitze una ordre de l'any 2005 contribueix a donar compliment al principi de seguretat jurídica. Per últim, en la tramitació d'aquesta ordre s'ha complit el principi de transparència previst en l'article 129 de la Llei 39/2015 i en la resta de legislació aplicable, ja que en l'inici de l'expedient s'ha realitzat una consulta pública prèvia, s'ha negociat amb els representants dels treballadors de l'ensenyament públic en la mesa sectorial i, finalment, s'ha sotmés a la consideració del Consell de la Formació de Persones Adultes, en la sessió del 25 de setembre de 2018 i del Consell Escolar de la Comunitat Valenciana, que ha emés el dictamen 10/2018 amb data 8 de novembre de 2018.  
  
Per això, vista la proposta del director general de Política Educativa, de conformitat amb aquesta, amb l'informe de l'Advocacia General; després de la negociació amb els representants dels treballadors; després d'haver-la sotmés a la consideració del Consell de la Formació de Persones Adultes, amb el dictamen preceptiu del Consell Escolar de la Comunitat Valenciana; conforme amb el Consell Jurídic Consultiu de la Comunitat Valenciana, en virtut de les competències que la Llei 1/1995, de 20 de gener, atribueix a la conselleria competent en matèria d'educació i de l'atribució de competències efectuada en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i en exercici de la potestat reglamentària atribuïda per l'article 28.e de la Llei 5/1983, de 30 de desembre, del Consell,  
  
  
ORDENE  
  
Article 1. Centres públics específics de formació de persones adultes i les seues extensions  
1. L'article dotzé de la Llei 1/1995 defineix com a centres públics específics de formació de persones adultes aquells que es creen o autoritzen amb aquest caràcter per estar exclusivament o prioritària destinats al desenvolupament dels programes formatius previstos per l'article cinqué de la llei adés esmentada. Per consegüent, es consideren centres públics específics de formació de persones adultes els centres de titularitat de la Generalitat, els de titularitat de les entitats locals i tots aquells dependents d'altres entitats públiques.  
2. Els centres de titularitat de la Generalitat poden comptar així mateix amb extensions situades en altres poblacions valencianes, sense perjudici de l'existència o no d'un centre públic específic de titularitat de les entitats locals, amb l'objectiu de completar les necessitats formatives de les persones adultes, tot entenent que les unitats consignades en cada extensió estaran dotades amb llocs de treball adscrits als efectes jurídics i administratius als centres de titularitat de la Generalitat dels quals depenen.  
  
Article 2. Delimitació de zones territorials d'actuació  
1. Per tal de dissenyar per al conjunt del territori valencià una atenció educativa adequada per a l'aprenentatge al llarg de la vida, que tinga en compte tant la diversitat de contextos i realitats socioeconòmiques dels centres públics de formació de persones adultes com les necessitats, les demandes i els interessos formatius de les persones adultes participants, i de definir alhora un model valencià d'organització territorial que servisca per a cohesionar i coordinar les línies i estratègies educatives de la formació de persones adultes a l'àmbit territorial valencià, es determinen les zones territorials d'actuació amb les àrees d'influència respectives dels centres públics específics de formació de persones adultes de la Comunitat Valenciana, segons figura a l'annex I d'aquesta ordre.  
2. Aquestes zones territorials d'actuació constitueixen la base per a la coordinació territorial dels centres públics de formació de persones adultes, tant dels centres públics de titularitat de la Generalitat com dels centres públics que depenen de les corporacions locals, adscrits dins un mateix àmbit territorial d'actuació, tal com consta a l'annex I adés esmentat.  
3. L'organització dels centres públics específics de formació de persones adultes per zones territorials s'acompanya, tal com consta a l'annex II d'aquesta ordre, de la distribució d'unitats en cadascun dels centres públics de la Generalitat i en les seues extensions, la qual cosa determina quina ha de ser l'adscripció del personal docent pertanyent al cos de mestres i al cos de professorat d'ensenyament secundari de la conselleria competent en matèria d'educació que imparteix docència en tots aquests centres públics.  
  
Article 3. Determinació de la composició d'unitats  
A fi d'actualitzar i adequar l'atenció educativa que realitzen els centres públics específics de formació de persones adultes de titularitat de la Generalitat Valenciana a través dels diversos programes formatius, previstos per la Llei 1/1995 i que tenen com a desenvolupament curricular els annexos I i III de l'Ordre de 14 de juny de 2000, sense perjudici de les concrecions curriculars futures, es creen les unitats a aplicar a partir del curs 2019-2020 als centres públics específics de formació de persones adultes de titularitat de la Generalitat Valenciana i a les seues extensions, d'acord amb el que s'especifica a l'annex II d'aquesta ordre, que modifica d'aquesta manera la composició per unitats vigent fins ara per a cadascun d'aquests centres.  
  
  
DISPOSICIONS ADDICIONALS  
  
Primera. Inscripció en el Registre de Centres Docents  
Aquesta ordre s'inscriurà en el Registre de Centres Docents de la Comunitat Valenciana.  
  
Segona. Cessament d'activitat de les extensions GVA en un centre públic municipal  
1. La conselleria competent en matèria d'educació té la potestat de cessar, a tots els efectes jurídics i administratius, l'activitat educativa posada en marxa en aquelles extensions enumerades als annexos I i II d'aquesta ordre que actuen en centres públics de titularitat de les corporacions locals en els casos en què el seu titular cedisca la gestió total o parcial dels ensenyaments de formació de persones adultes i del personal docent municipal a centres privats específics, a centres d'iniciativa social, els titulars dels quals són entitats sense ànim de lucre, o a empreses privades.  
2. En aquest supòsit, el professorat del cos de mestres o del cos d'ensenyament secundari de la Generalitat que haja estat adscrit, amb destinació definitiva o provisional, a aquestes extensions s'ha d'integrar com a personal docent, a partir de l'any acadèmic següent a aquesta privatització, dins la plantilla del centre públic de formació de persones adultes de titularitat de la Generalitat de què depenia l'extensió afectada. En cursos posteriors, la direcció general competent en matèria de personal docent ha de preveure i garantir els mecanismes adients per a la readscripció del professorat en centres públics de titularitat de la Generalitat.  
  
Tercera. Clàusula de no generació de despesa  
L'aplicació i execució d'aquesta ordre, incloent-hi a aquest efecte els actes jurídics que es pogueren dictar en desplegar-la o executar-la, no comportaran cap incidència en la dotació dels capítols de despeses assignats a la conselleria competent en matèria d'educació, que en tot cas s'hauran d'atendre amb els mitjans personals i materials d'aquesta conselleria.  
  
  
DISPOSICIÓ DEROGATÒRIA  
  
Única. Derogació normativa  
Queden derogades l'Ordre de 13 de juliol de 2005, de la Conselleria de Cultura, Educació i Esport, per la qual es modifica la composició per unitats dels centres públics específics de formació de persones adultes de titularitat de la Generalitat Valenciana, així com totes aquelles disposicions legals de rang igual o inferior que estableixen la composició per unitats als centres públics específics de formació de persones adultes de titularitat de la Generalitat.  
  
  
DISPOSICIONS FINALS  
  
Primera. Facultat per a l'aplicació i el desplegament  
S'autoritzen les direccions generals competents en matèria de política educativa, de centres, i de personal docent perquè, en l'àmbit de les competències respectives, adopten totes les mesures que siguen necessàries per a la interpretació, l'aplicació i l'execució del que estableix aquesta ordre.  
  
Segona. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, els seus efectes s'entendran referits a partir del curs acadèmic 2019-2020.  
  
València, 2 de juliol de 2019  
  
El conseller d'Educació, Cultura i Esport,  
VICENT MARZÀ I IBÁÑEZ


Còpia Permalink ELI